Peter Juel-Jensen (V), 2026-01-16:
Det er første gang, at vi har sådan en redegørelsesdebat om ligestilling og kønskrænkende adfærd.
Og jeg synes faktisk – jeg tror, det var ministeren, der fik den glimrende idé – at det her er noget af det, som er med til at holde det her i kog, således at det aldrig er noget, der bliver acceptabelt, men noget, som vi hele tiden vender tilbage til.
Jeg har også noteret mig, at forsvarets ledelse i den grad har taget opgaven på sig.
Og jeg kan se der, hvor jeg slår mine folder, at det altså er sivet godt ned igennem systemet.
Så vi er på vej, men det er en lang rejse.
Der er brug for både mænd og kvinder i det danske forsvar.
Indførelsen af fuld ligestilling mellem kønnene i værnepligten i Danmark er et stort og nødvendigt skridt.
Og som en del af denne aftale opstod også tanken om den årlige redegørelsesdebat om ligestilling og kønskrænkende adfærd.
Tak for det.
Det er ikke tilfredsstillende, at der fortsat er så store dele af både ansatte og værnepligtige, der har oplevet tilfælde af kønskrænkende adfærd, og slet ikke, at flere kvindelige ansatte tilsyneladende oplever uønsket seksuel opmærksomhed.
Det skal være trygt at arbejde eller at være værnepligtig i forsvaret.
Derfor er det også afgørende, at forsvaret fortsat arbejder fokuseret med området og de tiltag, der er iværksat.
Forsvaret accepterer ikke, at man som ansat bliver krænket.
Det betyder, at alle chefer har handlepligt over for kønskrænkende adfærd og er forpligtede til at handle, når de oplever eller bliver bekendt med krænkelser.
Forsvaret har i flere år arbejdet målrettet med at få nedbragt omfanget af kønskrænkende adfærd, og det arbejde skal fortsætte.
Ligestilling er en hjørnesten i Danmarks demokrati og en grundlæggende værdi, der gælder for alle borgere.
Samtidig er ligestilling også et middel til at øge den operative effekt.
Forsvaret har på én gang behov for både personalemæssig vækst og samtidig en mere komplet kompetencesammensætning i forsvarets opgaveløsning.
Nye teknologier, hybride trusler, ændrede adfærdsmønstre og nye tendenser i samfundet øger forsvarets behov for, at flere kvinder også trækker i trøjen, og det skal forsvaret selvfølgelig kunne rumme.
Uønsket seksuel opmærksomhed og chikane er en barriere for ligestilling.
Der er på Forsvarsministeriets område nultolerance over for kønskrænkende adfærd, og der er de seneste år gjort meget for at komme den kønskrænkende adfærd til livs, men arbejdet er på ingen måde slut.
En hændelse vil altid være en hændelse for meget.
Derfor sættes der fortsat ind på at forebygge og håndtere tilfælde af kønskrænkende adfærd.
Jeg vil gerne rose Liberal Alliance for at have tilsluttet sig og støttet forslaget om fuld ligestilling i værnepligten.
I lyset af den aktuelle forsvars- og sikkerhedspolitiske situation er det det rigtige at gøre.
Tak til Liberal Alliance.
Og der kan man faktisk se, hr. Carsten Bach, hvad en kop kaffe og en hyggelig samtale med en minister kan gøre.
Det kan betyde, at man får ros fra Folketingets talerstol.
I en undersøgelse blandt de værnepligtige er det ca. 46 pct. af kvinderne og 16 pct. af mændene, der har oplevet mindst én hændelse omkring uønsket seksuel opmærksomhed eller chikane inden for det seneste år.
Vi vil ikke acceptere uønsket seksuel opmærksomhed eller chikane.
Når det er sagt, er jeg meget, meget glad for, at 87 pct. af de kvindelige værnepligtige på samme tidspunkt som de andre tal, jeg lige læste op, fortsat gerne vil anbefale værnepligten til deres medsøstre.